Soli Philander September weer in hof | Netwerk24
Deur Maygene De Wee 29 Junie 2020 19:48
Soli Philander Maandag voor die landdroshof in Kaapstad. Foto: Jaco Marais
Die saak teen die komediant en akteur Soli Philander is Maandag in die landdroshof in Kaapstad tot 4 September uitgestel.
Philander is Saterdag in hegtenis geneem vir aanranding en weens die oortreding van ’n beskermingsbevel teen hom ná ’n onderonsie met ’n man wat in die Marion-sentrum in Distrik Ses woon.
Hy is die middag op waarskuwing vrygelaat en moes Maandag in die hof verskyn.
Eric Ntabazalila, Wes-Kaapse woordvoerder van die nasionale vervolgingsgesag, sê Philander staan tereg op aanklagte van aanranding met die doel om ernstig te beseer, aanranding en saakbeskadiging.
“Sy saak is uitgestel vir verdere ondersoek,” sê Ntabazalila.
Philander het Maandag voor sy hofverskyning aan Jaco Marais gesê hy wou die owerhede se aandag vestig op ’n weerlose meisietjie se omstandighede en ook dat ’n man, wat glo die bestuurder van die Marion-sentrum in Distrik Ses is, die gemeenskap toegang tot dié sentrum weier en ook weier dat hulle van die sentrum gebruik maak om onder meer kos te kook wat aan behoeftige mense uitgedeel kan word.
Philander het ’n dwarsklap na die owerhede, insluitend die polisie, gemik en gesê die man het gebruik gemaak van ’n ou beskermingsbevel om hom opgesluit te kry.
Meer oor: Soli Philander | Disitrik Ses | Marion-Sentrum | Saak Uitgestel